CELEX: 32019D0691
Language: hr
Date: 2019-05-02 00:00:00
Title: Odluka Komisije (EU) 2019/691 оd 2. svibnja 2019. o ovlaštenju, u skladu s člankom 4. stavkom 5. Provedbene uredbe (EU) 2018/574, gospodarskih subjekata da se koriste uslugama drugog izdavatelja identifikacijskih oznaka (Tekst značajan za EGP.)

3.5.2019   
               
               
                  HR
               
               
                  Službeni list Europske unije
               
               
                  L 116/80
               
            
         ODLUKA KOMISIJE (EU) 2019/691
         оd 2. svibnja 2019.
         o ovlaštenju, u skladu s člankom 4. stavkom 5. Provedbene uredbe (EU) 2018/574, gospodarskih subjekata da se koriste uslugama drugog izdavatelja identifikacijskih oznaka
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu 2014/40/EU Europskog parlamenta i Vijeća od 3. travnja 2014. o usklađivanju zakona i drugih propisa država članica o proizvodnji, predstavljanju i prodaji duhanskih i srodnih proizvoda i o stavljanju izvan snage Direktive 2001/37/EZ (1), a posebno njezin članak 15.,
         budući da:
         
                     (1)
                  
                  
                     Direktivom 2014/40/EU i Provedbenom uredbom Komisije (EU) 2018/574 (2) utvrđen je pravni okvir za uspostavu sustava sljedivosti duhanskih proizvoda na razini Unije. Tim se aktima na razini Unije također provodi članak 8. Protokola o uklanjanju nezakonite trgovine duhanskim proizvodima uz Okvirnu konvenciju Svjetske zdravstvene organizacije o nadzoru nad duhanom (3), koju je ratificirala Europska unija (4) i kojom se predviđa uspostava globalnog režima za praćenje i slijeđenje duhanskih proizvoda.
                  
               
                     (2)
                  
                  
                     Kako bi se omogućilo da se svi duhanski proizvodi prate i slijede u cijeloj Uniji, člankom 15. stavkom 1. Direktive 2014/40/EU od država članica zahtijeva se da osiguraju da sva jedinična pakiranja tih proizvoda budu označena jedinstvenom identifikacijskom oznakom. Na temelju članka 15. stavka 13. taj će se zahtjev od 20. svibnja 2019. primjenjivati na cigarete i duhan za samostalno motanje.
                  
               
                     (3)
                  
                  
                     Člankom 3. stavkom 1. Provedbene uredbe (EU) 2018/574 obvezuje se svaka država članica da imenuje subjekt („izdavatelj identifikacijske oznake”) koji će biti odgovoran za generiranje i izdavanje jedinstvenih identifikacijskih oznaka. Člankom 3. stavkom 6. od država članica zahtijeva se da Komisiju obavijeste o imenovanju izdavatelja identifikacijskih oznaka i o njegovu identifikacijskom kodu u roku od mjesec dana od njegova imenovanja.
                  
               
                     (4)
                  
                  
                     Člankom 4. Provedbene uredbe (EU) 2018/574 utvrđena su pravila o izdavateljima identifikacijskih oznaka nadležnima za generiranje i izdavanje jedinstvenih identifikacijskih oznaka ovisno o tome gdje se proizvodi proizvode, uvoze ili skupno pakiraju. Nadalje, u skladu s člankom 4. stavkom 1. drugim podstavkom, država članica može zahtijevati da njezin imenovani izdavatelj identifikacijskih oznaka bude nadležan za generiranje i izdavanje jedinstvenih identifikacijskih oznaka za sve duhanske proizvode koji se stavljaju na njezino tržište.
                  
               
                     (5)
                  
                  
                     Člankom 4. stavkom 5. Provedbene uredbe (EU) 2018/574 propisano je da u slučaju privremene odsutnosti nadležnog izdavatelja identifikacijskih oznaka Komisija može ovlastiti gospodarske subjekte da se koriste uslugama drugog izdavatelja identifikacijskih oznaka koji je već imenovan u skladu s člankom 3. te uredbe.
                  
               
                     (6)
                  
                  
                     Člankom 9. stavkom 2. i člankom 13. stavkom 2. Provedbene uredbe (EU) 2018/574 zahtijeva se da gospodarski subjekti koji podnose zahtjeve za jedinstvene identifikacijske oznake na razini jediničnog i skupnog pakiranja dostave informacije navedene u točkama 2.1. i 2.2. odjeljka 2. poglavlja II. Priloga II. toj uredbi. Te su informacije potrebne za generiranje jedinstvenih identifikacijskih oznaka i uključuju identifikacijske kodove kojima se omogućuje registracija gospodarskih subjekata, objekata i strojeva u sustav sljedivosti. Stoga su identifikacijski kodovi od ključne važnosti kako bi se gospodarskim subjektima omogućilo da od nadležnog izdavatelja identifikacijskih oznaka zatraže jedinstvene identifikacijske oznake. Osim toga, za bilježenje i prijenos informacija o kretanju proizvoda i transakcijskih događaja potrebne su i jedinstvene identifikacijske oznake i identifikacijski kodovi. Pravila o zahtjevima za identifikacijske kodove za gospodarske subjekte, objekte i strojeve utvrđena su u člancima 14., 16. i 18. Provedbene uredbe (EU) 2018/574. Nadležnost izdavatelja identifikacijskih oznaka za izdavanje identifikacijskih kodova temelji se na operativnoj lokaciji gospodarskih subjekata.
                  
               
                     (7)
                  
                  
                     U trenutku donošenja ove Odluke nekoliko država članica nije obavijestilo Komisiju o imenovanju svojih izdavatelja identifikacijskih oznaka u skladu s člankom 3. stavkom 6. Provedbene uredbe (EU) 2018/574. U odsutnosti nadležnog izdavatelja identifikacijskih oznaka, gospodarski subjekti neće moći zatražiti identifikacijske kodove i jedinstvene identifikacijske oznake. Zbog toga ti gospodarski subjekti neće moći stavljati svoje proizvode na tržište. To bi moglo utjecati na neometano funkcioniranje unutarnjeg tržišta, konkretno na trgovinu duhanskim proizvodima unutar Zajednice, što bi moglo ugroziti samu svrhu sustava sljedivosti i uklanjanje nezakonite trgovine duhanskim proizvodima.
                  
               
                     (8)
                  
                  
                     Kako bi se u određenoj mjeri ograničilo moguće narušavanje neometanog funkcioniranja unutarnjeg tržišta i kako bi se pomoglo da sustav sljedivosti proradi na vrijeme, Komisija bi u skladu s člankom 4. stavkom 5. Provedbene uredbe (EU) 2018/574 trebala na određeno vrijeme ovlastiti gospodarske subjekte da se koriste uslugama već imenovanog izdavatelja identifikacijskih oznaka.
                  
               
                     (9)
                  
                  
                     Na izdavateljima identifikacijskih oznaka koji su već imenovani u skladu s člankom 3. stavkom 1. Provedbene uredbe (EU) 2018/574 je da odluče hoće li prihvatiti zahtjeve gospodarskih subjekata za generiranje i izdavanje jedinstvenih identifikacijskih oznaka. U slučaju privremenoj odsutnosti nadležnog izdavatelja identifikacijskih oznaka te kako bi se ispunile obveze iz članka 15. stavka 5. Direktive 2014/40/EU i poglavlja VI. Provedbene uredbe (EU) 2018/574., drugi imenovani izdavatelji identifikacijskih oznaka također mogu gospodarskim subjektima dati identifikacijske kodove potrebne za generiranje i izdavanje jedinstvenih identifikacijskih oznaka. Pružanje dodatnih usluga ni u kojem slučaju ne bi smjelo ugroziti druge aktivnosti izdavatelja identifikacijskih oznaka.
                  
               
                     (10)
                  
                  
                     Identifikacijske kodove koje su u privremenoj odsutnosti nadležnog izdavatelja identifikacijskih oznaka generirali drugi izdavatelji identifikacijskih oznaka trebalo bi prenijeti nadležnom izdavatelju identifikacijskih oznaka nakon što bude imenovan zajedno s drugim relevantnim informacijama iz članka 14. stavka 2., članka 16. stavka 2. i članka 18. stavka 2. Provedbene uredbe (EU) 2018/574. Prijenos bi se trebao obaviti elektroničkim putem bez nepotrebnog odlaganja na temelju zahtjeva nadležnog izdavatelja identifikacijskih oznaka upućenog izdavateljima identifikacijskih oznaka koji su odlučili generirati identifikacijske kodove tijekom privremene odsutnosti nadležnog izdavatelja identifikacijskih oznaka.
                  
               
                     (11)
                  
                  
                     Ovlaštenje za korištenje usluga drugog izdavatelja identifikacijskih oznaka na temelju članka 4. stavka 5. Provedbene uredbe (EU) 2018/574 trebalo bi se primjenjivati samo u slučaju privremene odsutnosti nadležnog izdavatelja identifikacijskih oznaka.
                  
               
                     (12)
                  
                  
                     Ova Odluka ne bi trebala utjecati na pravila o nadležnosti utvrđena u Provedbenoj uredbi (EU) 2018/574 u pogledu izdavanja i registracije kodova gospodarskog subjekta i objekta za subjekte prvog maloprodajnog mjesta.
                  
               
                     (13)
                  
                  
                     Uzimajući u obzir da se sustav sljedivosti kako je utvrđen u članku 15. Direktive 2014/40/EU primjenjuje na cigarete i duhan za samostalno motanje od 20. svibnja 2019., ova bi Odluka trebala stupiti na snagu na dan objave u Službenom listu Europske unije.
                  
               
                     (14)
                  
                  
                     S obzirom na privremenu prirodu ovlaštenja iz članka 4. stavka 5. Provedbene uredbe (EU) 2018/574 Komisija smatra da je ovu Odluku potrebno vremenski ograničiti,
                  
               DONIJELA JE OVU ODLUKU:
         
            Članak 1.
            Komisija u skladu s člankom 4. stavkom 5. Provedbene uredbe (EU) 2018/574 ovlašćuje gospodarske subjekte kako su definirani u članku 2. točki 2. te uredbe da se koriste uslugama drugog izdavatelja identifikacijskih oznaka imenovanog u skladu s člankom 3. Provedbene uredbe (EU) 2018/574.
            Ovlaštenje iz prvog podstavka vrijedi samo za vrijeme privremene odsutnosti nadležnog izdavatelja identifikacijskih oznaka, a u svakom slučaju najkasnije do 31. prosinca 2019.
            Ova Odluka ne smije utjecati na pravila o nadležnosti utvrđena u Provedbenoj uredbi (EU) 2018/574 u pogledu izdavanja i registracije kodova gospodarskog subjekta i objekta za subjekte prvog maloprodajnog mjesta.
         
         
            Članak 2.
            Kodovi gospodarskog subjekta, objekta i stroja koje tijekom privremene odsutnosti nadležnog izdavatelja identifikacijskih oznaka generiraju drugi izdavatelji identifikacijskih oznaka prenose se nadležnom izdavatelju identifikacijskih oznaka nakon što bude imenovan, na njegov zahtjev i bez neopravdanog odlaganja. Ti se identifikacijski kodovi prenose zajedno s drugim relevantnim informacijama iz članka 14. stavka 2., članka 16. stavka 2. i članka 18. stavka 2. Provedbene uredbe (EU) 2018/574.
            Prijenos se obavlja elektroničkim putem.
            Gospodarske subjekte o prijenosu obavješćuje nadležni izdavatelj identifikacijskih oznaka.
         
         
            Članak 3.
            Ova Odluka stupa na snagu na dan objave u Službenom listu Europske unije.
            Primjenjuje se do uključivo 31. prosinca 2019.
         
         
            Sastavljeno u Bruxellesu 2. svibnja 2019.
            
               
                  Za Komisiju
               
               
                  Predsjednik
               
               Jean-Claude JUNCKER
            
         
         
            (1)  SL L 127, 29.4.2014., str. 1.
         
         
            (2)  Provedbena uredba Komisije (EU) 2018/574 od 15. prosinca 2017. o tehničkim standardima za uspostavu i rad sustava sljedivosti duhanskih proizvoda (SL L 96, 16.4.2018., str. 7.).
         
            (3)  Protokol o uklanjanju nezakonite trgovine duhanskim proizvodima uz Okvirnu konvenciju Svjetske zdravstvene organizacije o nadzoru nad duhanom (SL L 268, 1.10.2016., str. 10.).
         
            (4)  Odluka Vijeća (EU) 2016/1749 od 17. lipnja 2016. o sklapanju, uime Europske unije, Protokola o uklanjanju nezakonite trgovine duhanskim proizvodima uz Okvirnu konvenciju Svjetske zdravstvene organizacije o nadzoru nad duhanom, uz iznimku njegovih odredaba obuhvaćenih područjem primjene trećeg dijela glave V. Ugovora o funkcioniranju Europske unije (SL L 268, 1.10.2016., str. 1). Odluka Vijeća (EU) 2016/1750 od 17. lipnja 2016. o sklapanju, uime Europske unije, Protokola o uklanjanju nezakonite trgovine duhanskim proizvodima uz Okvirnu konvenciju Svjetske zdravstvene organizacije o nadzoru nad duhanom u pogledu njegovih odredaba o obvezama povezanima s pravosudnom suradnjom u kaznenim stvarima i definiranjem kaznenih djela (SL L 268, 1.10.2016., str. 6.).